Thomas Adelskov (S), 2003-04-23:
»Hvad skal væk?
Barsebäck.«
Et folkekrav i Danmark, bekræftet af en svensk folkeafstemning, udskudt og udsat af skiftende svenske regeringer og af den svenske rigsdag. Barsebäckværket er en fortsat kilde til ægte og reel frygt i Danmarks tættest befolkede område.
Kun få kilometer fra den danske hovedstad og fra den danske kyst tårner Barsebäckværket over Øresund, og det minder os konstant om tilstedeværelsen af en uønsket nabo til hundredtusinder af mennesker.
Katastrofer og ulykker på a-kraft-værker rundtomkring i verden har jo ikke ligefrem gjort tilværelsen tryggere for den sjællandske befolkning, og de seneste års fejl og sikkerhedslukninger af reaktorerne på Barsebäck understreger igen og igen behovet for lukning af værket.
Terrorangrebet på World Trade Center i New York den 11. september 2001 satte og sætter jo også et helt nyt og centralt spørgsmålstegn ved Barsebäckværket så tæt på
Danmarks hovedstad
Spørgsmålet er, om vi eller om svenskerne overhovedet har fantasi til at forestille os, hvordan et atomkraftværk kan indgå i samvittighedsløse terroristers planlægning.
Svensk folkeafstemning om afviklingen af atomkraften i Sverige gav i 1980 håb om en snarlig afvikling af reaktorerne
ved Øresund.
Det var vel heller ikke uden meget stor tilfredshed, at vi i 1997 modtog besked om, at begge reaktorer på Barsebäck ville være lukket inden den 1. juli 2001, en beslutning, der senere blev udskudt af bl.a. juridiske spilfægterier og ensidige svenske politiske hensyn til engang, som jeg tror, det hed, i løbet af 2003.
Og her står vi så nu.
I dagens udgave af Aftonbladet kan man læse, at Barsebäck er væk i 2004 - måske.
Og avisen byder på, at datoen sagtens kan blive 2005.
Det er simpelt hen ikke godt nok.
Barsebäckværket skal lukkes så hurtigt som muligt, og den svenske regering må give et bindende tilsagn og en bindende dato for en lukning. Det glæder os, at KV-regeringen har fulgt op og fortsat den linje, som blev lagt af den tidligere socialdemokratisk-radikale regering, der gik ud på at lægge maksimalt pres på den svenske regering for en lukningsdato og for et bindende tilsagn, et arbejde, som vi jo i øvrigt også har fortsat efter regeringsskiftet, hvor vi i den socialdemokratiske delegation i Nordisk Råd ved hr. Ole Stavad tog den direkte konfrontation med den svenske statsminister ved sidste møde i Nordisk Råd.
Det svenske svar har været, at den danske elproduktion er mere forurenende og mere miljøskadelig end Barsebäckværket, og selv om den påstand klart kan afvises, må vi samtidig konstatere, at regeringens nedprioritering af den vedvarende energi jo ikke nødvendigvis har været særlig hjælpsom, nærmest undergravende for de danske synspunkter.
Vi er medforslagsstillere af et ganske udmærket forslag, der også tyder på og sender et klart signal til den svenske regering og den svenske rigsdag om den danske holdning til Barsebäck.
Det er ikke et urimeligt krav, at den svenske regering tager den danske befolknings frygt alvorligt.
Det er ikke et urimeligt krav, at den svenske regering giver den danske regering, det danske Folketing og den danske befolkning et bindende og endeligt tilsagn om lukning af Barsebäckværket.
Det er ikke urimeligt, at vi kræver svar, og at vi kræver handling nu.
Til gengæld er det urimeligt, at den svenske regering fortsat holder os hen med snak og udskyder deadline.
Kære naboer, kære svenske rigsdag, kære svenske regering, kære Göran Persson: Der må handling til nu.
Luk det værk.